Man en vrou sterf saam in kettingbotsingDie vragmotor en bakkie se wrakke. Foto: Verskaf Drie mense is dood toe twee voertuie Woensdagmiddag in Limpopo teen ŉ vragmotor gebots het. Kol. Moatshe Ngoepe, provinsiale polisiewoordvoerder, het gesê die botsing het op die R524 tussen Makhado en Thohoyandou plaasgevind. “Twee voertuie, ŉ Isuzu-bakkie en ŉ Mazda-sedan, het in dieselfde rigting op ŉ dubbelbaan gery. Die twee voertuie het om die een of ander rede teen mekaar gebots en ná die trefslag in die aankomende verkeer se baan beland,” het Ngoepe gesê. Volgens Ngoepe is ŉ man en sy vrou wat in die sedan gery het op die toneel dood verklaar. ŉ Passasier in die bakkie is onderweg na die hospitaal dood. Vier mense wat in die vragmotor gery het en die bakkie se bestuurder is ernstig beseer en na ŉ hospitaal geneem vir behandeling. Die presiese oorsaak van die botsing word ondersoek. Die polisie ondersoek sake van strafbare manslag.